b'\n_START_ARTICLE_\nGy\xc3\xb6rgy Ligeti\n_START_SECTION_\n\xc5\xbdivljenje in delo\n_START_PARAGRAPH_\nSprva se je \xc5\xa1olal na konservatoriju v Kolozsv\xc3\xa1ru (zdaj Cluj-Napoca) v Transilvaniji (Romunija). Zaradi njegovega judovskega porekla so \xc5\xa1olanje s prisilnim delom leta 1943 prekinili nacisti, njegove star\xc5\xa1e, brata in ostale sorodnike pa so odpeljali v koncentracijsko tabori\xc5\xa1\xc4\x8de Auschwitz, pre\xc5\xbeivela je samo njegova mati._NEWLINE_Po vojni je Ligeti nadaljeval \xc5\xa1tudij v Budimpe\xc5\xa1ti in diplomiral leta 1949. Njegovi mentorji so bili P\xc3\xa1l Kadosa, Ferenc Farkas, Zolt\xc3\xa1n Kod\xc3\xa1ly in S\xc3\xa1ndor Veress. Zatem se je eno leto udejstvoval v etnomuzikolo\xc5\xa1kih raziskavah romunske ljudske glasbe. Kmalu je postal profesor harmonije, kontrapunkta in glasbene analize v Budimpe\xc5\xa1ti, na \xc5\xa1oli, kjer je \xc5\xa1tudiral. Decembra 1956, dva meseca po zatiranju Sovjetske vojske, se je preselil na Dunaj in prejel avstrijsko dr\xc5\xbeavljanstvo._NEWLINE_V Avstriji je imel prilo\xc5\xbenost spoznati mnoge avantgardne skladatelje, saj je bila povojna Mad\xc5\xbearska odrezana od kulturnega dogajanja na podro\xc4\x8dju Zahodne Evrope. V za\xc4\x8detnem obdobju elektroakusti\xc4\x8dne glasbe se je spoprijateljil s skladateljema Karlheinzem Stockhausnom in Gottfriedom Michaelom Koenigom, ki sta bila pionirja v tej glasbeni struji. Skupaj so delovali v k\xc3\xb6lnskem studiu in odkrivali nove zvo\xc4\x8dne razse\xc5\xbenosti. Ne glede na to je Ligeti ve\xc4\x8dinoma komponiral glasbo za akusti\xc4\x8dne instrumente, ki pa so pogosto morali izvajati glasbo na na\xc4\x8din, podoben elektronskemu. V tem \xc4\x8dasu je pridobil sloves in ugled._NEWLINE_Med letoma 1973 in 1989 je pedago\xc5\xa1ko deloval v Hamburgu._NEWLINE_Bil je \xc4\x8dlan Evropske akademije znanosti in umetnosti.'